Markusk

Tulimaan Metro
Jussi-Pekka Markkanen viettää isänsä ja Javanaisen kanssa viikon Berliinissä. Kun isä käy päivisin kursseilla, Markkanen vatkaa pasianssia huoneessaan tai kuljeskelee majapaikan lähitienoilla. Iltaisin liikutaan metrolla, paljon suuremmalla kuin pojan unien alla kulkeva Tulimaan metro. Markkanen puree alahuultansa ja kommentoi mielessään omaperäisesti niin nähtävyyksiä, museoiden muinaisia sandaaleja kuin tavaratalon haisevaa juustohyllyä. Teknobailuista olisi kavereille kertomista. Mielessä pyörii kuitenkin koko ajan samaa luokkaa käyvä arvoituksellinen Hanna. Matkaviikolla Markkanen täyttää 14 vuotta – ja pettyy, kun isä ei huomaa edes onnitella. Välit isään ovat kaiken kaikkiaan melko viileät. Toisin on mummon kanssa, mummolle Jussi-Pekka kertoisi Berliinin toilailuistaankin. Mari Mörön ensimmäinen nuortenromaani on raikas ja vauhdikas tarina 14-vuotiaan nuoren kokemuksista, ajatuksista, perhe- ja kaverisuhteista.